
Előterjesztés
a Közgyűlés részére
Tisztelt Közgyűlés!
Az Európai Integrációs Alap 2013. évi programja tekintetében az Európai Integrációs Alap Nemzeti Felelős Hatósága, a Belügyminisztérium (a továbbiakban: Felelős Hatóság) pályázati felhívást jelentetett meg. Az Európai Integrációs Alapból (a továbbiakban: az Alap) származó pénzeszközök az alábbi területeken használhatók fel: 
· az Európai Unió bevándorlói beilleszkedési politikájának közös alapelvei megvalósításával kapcsolatos intézkedések gyakorlati végrehajtása, 
· az előrehaladás megállapítására szolgáló mutatók és az értékelési módszerek fejlesztése, a politikák és az intézkedések kiigazítása, valamint az összehasonlító tanulmányozás koordinációs tevékenységének megkönnyítése, 
· a beilleszkedési politika kapacitásának, valamint a koordinációs és a kultúrák közötti hatáskörök kialakítása a tagállamok kormányainak minden szintjén, 
· a tapasztalatok, a bevált gyakorlatok és az információ kicserélése a Tagállamok között a beilleszkedés vonatkozásában. 
A pályázati kiírásra a Budapest Esély Nonprofit Kft. „Közös érdek” címmel pályázatot nyújtott be az Alap pályázati kiírására, amelyhez A Fővárosi Közgyűlés jóváhagyását kéri.
A projekt célja a harmadik országbeli állampolgárok szervezeteinek és a velük foglalkozó szervezetek érdekérvényesítő képességének növelése. A projekt a jelenleg zajló Fővárosi Migrációs Kerekasztal során feltárt szakterületi hiányosságokra, szükségletekre reagál. Elsősorban a migráns „grassroot” szervezetek beágyazottsága, kapacitásfejlesztése, valamint a hivatali befogadó készség és a szolgáltatásokhoz való egyenlő esélyű hozzáférés terén. A projekt fő elemei: toborzás, kerekasztal, szervezetfejlesztés, kulturális rendezvények, önkormányzati tréning és hatásvizsgálat. A projekt 8 migráns szervezet fejlesztését, 8 rendezvény megszervezését és 6 ötnapos önkormányzati tréninget tervez, 5 konzultációs ülést, és egy záró tanulmányt. A projekt elsődleges célcsoportját a bevándorlók és szervezeteik, valamint a fővárosi önkormányzat munkatársai képezik. Másodlagos célcsoportját maguk a bevándorlók. Kockázatot jelent a bevándorlók és az önkormányzati tisztségviselők passzivitása.
A projekt hátterét a „Fővárosi Migrációs Kerekasztal” biztosítja, a megvalósítás során felderített hiányosságokra, szükségletekre épít. Az ott elkezdett fejlesztéseket folytatja. Budapest területén jelentős számban élnek az Európai Integrációs Alap hatálya alá tartozó személyek, közösségek, ami 50 - 70.000 városlakót jelent. Magyarországon számos migrációval foglalkozó szervezet működik, együttműködésük esetleges, nincs rendszeres együttműködési fórum, ezért érdekérvényesítési képességük alacsony. A nagy múltú, szakmailag felkészült szervezeteket nem migránsok alapították, az utóbbi években alakuló migráns önszerveződések nem megfelelően beágyazottak, tájékozatlanok, kapacitáshiánnyal küzdenek, pedig az újonnan érkezők beilleszkedésének segítésében, a befogadó társadalmi környezet alakításában kulcsszerepük lehetne, mint ahogy ez Nyugat-Európában sikeres gyakorlat. A sokszínű és befogadó nagyvárosi környezet kialakulása, a különböző kultúrák egymásra pozitívan ható egymás mellett élése függ a migráns közösségek és az önkormányzatok viszonyától, a közöttük folyó kommunikáció és együttműködések hatékonyságától és hatásosságától.
A pályázó, együttműködve a Fővárosi Önkormányzattal, valamint kiterjesztve együttműködését a Nemzeti Munkaügyi Hivatallal, tovább működteti a migrációs kerekasztalt, ami biztosítja a jelen projekt eredményeinek továbbvitelét, a párbeszéd fenntartását, valamint a Főváros szerepvállalását a Budapesten élő migráns közösségek befogadásának elősegítésében. Az önkormányzati ügyintézőknek szánt tréningek és közösségi programok segítik a bevándorló ügyfelek egyenlő esélyű hozzáférését az ezáltal mindenki számára javuló minőségű önkormányzati szolgáltatásokhoz, miközben a résztvevő személyek munkaerő-piaci kompetenciái fejlődnek, szolgálva ezzel az önkormányzatok emberi erőforrás fejlesztési céljainak megvalósulását. Segítik továbbá az ügyintézés során előforduló hátrányos megkülönböztetés visszaszorítását. A migránsok által szervezett közösségi programokon létrejövő személyes kapcsolatok és a közösségi élmények csökkentik az önkormányzati ügyintézők bizalmatlanságát a bevándorlók iránt, és a bevándorlóknak is lehetőséget biztosítanak az önreprezentációra. A bevándorló közösségeknek szánt szolgáltatásoknak köszönhetően tájékozottabbá válnak az ország kulturális, társadalmi és politikai berendezkedését illetően, a magyar nyelvtudásuk fejlesztése segíti őket a jobb eligazodásban, a fejlesztő szolgáltatásoknak köszönhetően pedig javul a szervezetük működési hatékonysága, érdekérvényesítési képessége, és sikersebben segíthetik az újonnan érkező társaik beilleszkedését. Tevékenységükkel jobban hozzá tudnak járulni Budapest sokszínű világváros jellegének és a migráns közösségek társadalmi tagságának erősítéséhez. A közösségi rendezvények segítik az önkormányzatok munkatársaiban tudatosítani a multikulturalizmus értékeit. A hatásvizsgálat biztosítja a migráns szervezetek fejlesztésére irányuló projekt hatásának mérését, és a fejlesztési irányok meghatározását.
A pályázat benyújtása 2013. május 21-én megtörtént, azonban a Közgyűlés ellentétes döntésével az visszavonásra kerül. Az igényelt támogatás mértéke a projekt összes elszámolható költségének maximum 100 %-a, a projekt Budapest Főváros Önkormányzata részéről pénzügyi kötelezettségvállalással nem jár.
Mindezeket figyelembe véve a Budapest Esély Nonprofit Kft. kéri Budapest Főváros Önkormányzatának hozzájárulását az Európai Integrációs Alap BM/3782-1/2013. sz. nyílt pályázaton történő részvételhez.

Kérem a Tisztelt Közgyűlést az előterjesztés megtárgyalására és a határozati javaslat elfogadására.
Határozati javaslat
A Fővárosi Közgyűlés úgy dönt, hogy:

jóváhagyja, hogy a Budapest Esély Nonprfit Kft. pályázatot nyújtott be az Európai Integrációs Alap BM/3782-1/2013. sz. nyílt pályázati felhívásra „Közös érdek” címmel, azzal a feltétellel, hogy a projekt Budapest Főváros Önkormányzata részéről pénzügyi kötelezettségvállalással nem jár. 
határidő:	2013.06.15.
felelős: 	Tarlós István főpolgármester

Határozathozatal módja: egyszerű szavazattöbség.
Budapest, 2013. június „   ”
	Dr. Szentes Tamás
főpolgármester-helyettes

